Kagu-Eestis elav Silvi (44) (nii siin kui edaspidi on nimed muudetud, isikud on toimetusele teada – toim) kirjeldas, kuidas ta on seitse kuud tööd otsinud: „No ei leia tööd.” Ühele sekretäri ametikohale kandideerides sai ta tagasisideks, et 400 inimest kandideeris sellele kohale. „Kahjuks jäin välja, kuigi kõik kriteeriumid olid mul täidetud.”

***

Adrian (52) ei ole eestlane, küll aga tuleb ta ühest Euroopa Liidu liikmesriigist. Ta otsis Eestis tööd paar aastat tagasi, kui oli siin ettevõtte asutanud, kuid selle käivitamise ajaks vajas täiendavat sissetulekut. Tööd otsis ta Lääne-Virumaa töötukassa kaasabil.

Tema kvalifikatsioon oli lai: mehhatroonika, üldelekter, automaatika, programmeerimine. Ta oli valmis töötama nii öises vahetuses kui aastaajale vaatamata ka õues. Lisaks oli tal veel kuhjaga kõikide muude seonduvate tööde alal kogemusi, mida oli elu jooksul erinevates riikides omandatud. Tulemus oli null.

„Kuigi töötukassa ametnik töötas usinasti ja vahendas hulga kontakte, ei pakutud talle isegi mitte lihttööd piirkonna suurtes tööstusettevõtetes, mis kuulu järgi vaevlevat kroonilises tööjõupuuduses,” kirjeldas üks mehe tuttav. Mees helistas või saatis oma CV umbes 15 ettevõttele.

Ka ei saanud väita, et takistuseks oleks olnud liigsuur palgasoov või vähene eesti keele oskus. „Ükski kontakt kunagi nii kaugele isegi ei jõudnud, et tööotsijal olnuks võimalik neil teemadel arutleda või läbi rääkida. Sisukast CV-st piisas, et huvi vaibus eos,” rääkis loo jagaja.

Kuigi mõnes personaliosakonnas ei räägitud muid keeli peale eesti ja vene – misõttu jäi seal jutt katki – sai ta siiski enamuses inglise keelega jutule. „Osades paluti saata CV ja lubati võtta ühendust, kuid ei tehtud seda. Üks lubas helistada tagasi, millal tööle tulla, kuid ei helistanud. Osad aga olid ütelnud otse, et nad ei soovi kõrge kvalifikatsiooniga EL kodanikke,” lausus mehe tuttav.

***

Lõuna-Eestis elav Maret (54) oli ehitusettevõtja, kuni üks suur ehitusfirma värbas tema ettevõtte alltöövõtjaks, kuid jättis tööde eest maksmata. Summa oli suur. Kuna Mareti ettevõte oli tööde tegemiseks laenu võtnud, pidi ta pärast selle katteks loobuma laenu tagatiseks olnud korterist.